REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/119-21

8. april 2021. godine

B e o g r a d

ZAPISNIK

10. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU, ODRŽANE 6. APRILA 2021. GODINE

Sednica je počela u 11 časova i 10 minuta.

Sednicom je predsedavao Veroljub Arsić, predsednik Odbora.

Pored predsednika, sednici su prisustvovali članovi Odbora: Tihomir Petković, Vesna Stambolić, Snežana Petrović, Nataša Ljubišić, Zoran Tomić, Ivana Popović, Ana Beloica i Uglješa Marković.

Sednici su prisustvovali zamenici odsutnih članova Odbora: Gojko Palalić (zamenik člana Odbora Dragomira Karića), Branimir Jovanović (zamenik člana Odbora Jasmine Karanac), Adrijana Pupovac (zamenik člana Odbora Olivere Nedeljković), Miloš Banđur (zamenik člana Odbora Krsta Janjuševića), Dijana Radović (zamenik člana Snežane Paunović) i Mina Kitanović (zamenik člana Odbora Ilije Životića, zamenika predsednika Odbora).

Sednici nisu prisustvovali članovi Odbora Aleksandra Tomić i Vojislav Vujić, niti njihovi zamenici.

Sednici su, na poziv predsednika, prisustvovali: Stevan Nikčević, državni sekretar u Ministarstvu trgovine, turizma i telekomunikacija i Olivera Jocić, pomoćnik ministra trgovine, turizma i telekomunikacija.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Osnove za zaključivanje Sporazuma o partnerstvu, trgovini i saradnji između Republike Srbije i Ujedinjenog Kraljevstva Velike Britanije i Severne Irske, Zajedničke deklaracije u vezi sa trilateralnim pristupom pravilima o poreklu i Zajedničke deklaracije o vezi između Protokola o Irskoj/Severnoj Irskoj i Sporazuma o partnerstvu, trgovini i saradnji, radi davanja saglasnosti za privremenu primenu Sporazuma do stupanja na snagu, koju je podnela Vlada (10 broj 337-588/21 od 2. aprila 2021. godine).

**PRVA TAČKA DNEVNOG REDA -** RAZMATRANjE OSNOVE ZA ZAKLjUČIVANjE SPORAZUMA O PARTNERSTVU, TRGOVINI I SARADNjI IZMEĐU REPUBLIKE SRBIJE I UJEDINjENOG KRALjEVSTVA VELIKE BRITANIJE I SEVERNE IRSKE, ZAJEDNIČKE DEKLARACIJE U VEZI SA TRILATERALNIM PRISTUPOM PRAVILIMA O POREKLU I ZAJEDNIČKE DEKLARACIJE O VEZI IZMEĐU PROTOKOLA O IRSKOJ/SEVERNOJ IRSKOJ I SPORAZUMA O PARTNERSTVU, TRGOVINI I SARADNjI, RADI DAVANjA SAGLASNOSTI ZA PRIVREMENU PRIMENU SPORAZUMA DO STUPANjA NA SNAGU

Članom 8. stav 1. Zakona o zaključivanju i izvršavanju međunarodnih ugovora propisano je da Vlada, izuzetno, po dobijanju saglasnosti nadležnog odbora Narodne skupštine, može ovlastiti delegaciju Republike Srbije da prihvati da se međunarodni ugovor koji se potvrđuje, u celini, ili pojedine njegove odredbe, mogu privremeno primenjivati do njegovog stupanja na snagu, kao i da postupak potvrđivanja ovog međunarodnog ugovora mora biti pokretnut u roku od 30 dana od datuma njegovog potpisivanja.

U uvodnom izlaganju Stevan Nikčević, državni sekretar u Ministarstvu trgovine, turizma i telekomunikacija, istakao je da su odnosi Srbije i Ujedinjenog Kraljevstva i Severne Irske do 31. decembra 2020. godine bili regulisani Sporazumom o stabilizaciji i pridruživanju. Nakon izlaska Ujedinjenog Kraljevstva iz Evropske Unije, nastala je potreba da se regulišu trgovinski i ekonomski odnosi Srbije sa tom zajednicom. Ekonomski odnosi Srbije i Ujedinjenog Kraljevstva su dugi skoro 200 godina. Neophodno je u što kraćem roku primeniti sporazum koji bi omogućio da ekonomski odnosi ostanu na istim principima koji su važili kroz Sporazum o stabilizaciji i pridruživanju. Neophodno je da se bilateralno reguliše dalja ekonomska saradnja sa Ujedunjenim Kraljevstvom, što je u obostranom interesu, imajući u vidu činjenicu da robna i ekonomska razmena raste iz godine u godinu. Robni promet je 2016. godine prešao nivo od pola milijarde evra. Prema podacima za 2019. godinu, trgovinska razmena Srbije sa Ujedinjenim Kraljevstvom je bila oko 557 miliona evra. Srbija od 2016. godine ostvaruje suficit u robnoj razmeni sa Ujedinjenim Kraljevstvom, koji je u 2019. godini iznosio oko 94 miliona evra. Ujedinjeno Kraljevstvo je treći partner u trgovini uslugama. Srbija je u trgovini uslugama zaradila oko 872 miliona. Suficit koji je Srbija ostvarila u toj razmeni je izuzetno značajan i iznosi oko 164 miliona evra na nivou ukupne ekonomske saradnje. Neophodno je sačuvati povoljan ambijent za ekonomska ulaganja u narednom periodu. Neophodno je da Sporazum, koji omogućava da se ekonomska saradnja nastavi i sačuva, što pre stupi na snagu. Izneto je uverenje da će se u narednom periodu nakon potpisivanja Sporazuma nastaviti trend ostvarivanja suficita u razmeni sa ovom tehnološki razvijenom zemljom. Cilj je da se kroz Sporazum obezbedi pogodan ambijent za nastavak ulaganja kompanija iz Ujedinjenog Kraljevstva.

U diskusiji, narodni poslanici su izneli stavove i mišljenja.

Izneto je da se radi o kontinuitetu odnosa koji su bili regulisani Sporazumom o stabilizaciji i pridruživanju sa Evropskom unijom, nakon što je Ujedinjeno Kraljevstvo napustilo Evropsku Uniju. Neophodno je bilo da se napravi sporazum između Srbije i Ujedinjenog Kraljevstva, kojim će biti regulisano sve što je i ranije bilo regulisano. Istaknuto je da je VB Srbiji, izvan SSP, dala povlastice u izvozu voća, povrća i određene količine vina. Data je podrška sporazumu i izneto je da sporazum predstavlja kontinuitet u privrednoj, trgovinskoj i ekonomskoj saradnji sa Ujedinjenim Kraljevstvom.

Izneta je podrška privremenoj primeni sporazuma jer se na brz i efikasan način rešava problem u privrednoj i ekonomskoj saradnji sa Ujedinjenim Kraljevstvom, imajući u vidu posledice usled pandemije Korana virusa. Skrenuta je pažnja na činjenicu da se na tržište teško vraća kada se izgubi pozicija na tržištu, imajući u vidu konkurenciju koja brzo preuzima i kontakte i tržište. Izneto je mišljenje da je brzom reakcijom Ministarstva trgovine, turizma i telekomunikacija sprečeno da potencijalni investitori odustanu od ulaganja.

U diskusiji su učestvovali Veroljub Arsić, Miloš Banđur i Stevan Nikčević.

Odbor je jednoglasno odlučio da da saglasnost Vladi Republike Srbije za privremenu primenu Osnove za zaključivanje Sporazuma o partnerstvu, trgovini i saradnji između Republike Srbije i Ujedinjenog Kraljevstva Velike Britanije i Severne Irske, Zajedničke deklaracije u vezi sa trilateralnim pristupom pravilima o poreklu i Zajedničke deklaracije o vezi između Protokola o Irskoj/Severnoj Irskoj i Sporazuma o partnerstvu, trgovini i saradnji, do njihovog stupanja na snagu.

„U skladu sa članom 8. Zakona o zaključivanju i izvršavanju međunarodnih ugovora („Službeni glasnik RS“, broj 32/13) i članom 54. Poslovnika Narodne skupštine („Službeni glasnik RS“, broj 20/12 – prečišćen tekst), a u vezi sa dopisom Vlade Republike Srbije 05 Broj: 337-2893/2021-1 od 2. aprila 2021. godine,

Odbor za privredu, regionalni razvoj, trgovinu, turizam i energetiku, na sednici održanoj 6. aprila 2021. godine, doneo je sledeću

O D L U K U

1. Daje se saglasnost Vladi Republike Srbije za privremenu primenu Osnove za zaključivanje Sporazuma o partnerstvu, trgovini i saradnji između Republike Srbije i Ujedinjenog Kraljevstva Velike Britanije i Severne Irske, Zajedničke deklaracije u vezi sa trilateralnim pristupom pravilima o poreklu i Zajedničke deklaracije o vezi između Protokola o Irskoj/Severnoj Irskoj i Sporazuma o partnerstvu, trgovini i saradnji, do njihovog stupanja na snagu.
2. Ovu Odluku dostaviti Vladi Republike Srbije, na dalju nadležnost.
3. Ovu Odluku dostaviti predsedniku Narodne skupštine, radi informisanja.

PREDSEDNIK

Veroljub Arsić

O b r a z l o ž e nj e

Dopisom 05 Broj: 337-2893/2021-1 Vlada Republike Srbije je 2. aprila 2021. godine dostavila Narodnoj skupštini Osnovu za zaključivanje Sporazuma o partnerstvu, trgovini i saradnji između Republike Srbije i Ujedinjenog Kraljevstva Velike Britanije i Severne Irske, Zajedničke deklaracije u vezi sa trilateralnim pristupom pravilima o poreklu i Zajedničke deklaracije o vezi između Protokola o Irskoj/Severnoj Irskoj i Sporazuma o partnerstvu, trgovini i saradnji, radi davanja saglasnosti za privremenu primenu Sporazuma do stupanja na snagu, u skladu sa članom 8. stav 1. Zakona o zaključivanju i izvršavanju međunarodnih ugovora.

Članom 8. stav 1. Zakona o zaključivanju i izvršavanju međunarodnih ugovora propisano je da Vlada, izuzetno, po dobijanju saglasnosti nadležnog odbora Narodne skupštine, može ovlastiti delegaciju Republike Srbije da prihvati da se međunarodni ugovor koji se potvrđuje, u celini, ili pojedine njegove odredbe, mogu privremeno primenjivati do njegovog stupanja na snagu, kao i da postupak potvrđivanja ovog međunarodnog ugovora mora biti pokretnut u roku od 30 dana od datuma njegovog potpisivanja.

Nakon razmatranja predloga Vlade, Odbor za privredu, regionalni razvoj, trgovinu, turizam i energetiku, zaključio je da postoje razlozi za privremenu primenu Osnove za zaključivanje Sporazuma o partnerstvu, trgovini i saradnji između Republike Srbije i Ujedinjenog Kraljevstva Velike Britanije i Severne Irske, Zajedničke deklaracije u vezi sa trilateralnim pristupom pravilima o poreklu i Zajedničke deklaracije o vezi između Protokola o Irskoj/Severnoj Irskoj i Sporazuma o partnerstvu, trgovini i saradnji, do njihovog stupanja na snagu. Sporazumom će se, nakon istupanja Ujedinjenog Kraljevstva iz Evropske unije i prestanka primene SSP na odnose Srbije i UK od 1. januara 2021. godine u tom kontekstu, obezbediti novi pravni okvir za regulisanje ukupnih bilateralnih odnosa, radi zadržavanja prethodno uspostavljenog nivoa saradnje u svim oblastima.

U skladu sa navedenim, Odbor za privredu, regionalni razvoj, trgovinu, turizam i energetiku, odlučio je da da saglasnost Vladi da se Osnova za zaključivanje Sporazuma o partnerstvu, trgovini i saradnji između Republike Srbije i Ujedinjenog Kraljevstva Velike Britanije i Severne Irske, Zajedničke deklaracije u vezi sa trilateralnim pristupom pravilima o poreklu i Zajedničke deklaracije o vezi između Protokola o Irskoj/Severnoj Irskoj i Sporazuma o partnerstvu, trgovini i saradnji, privremeno primenjuju do njihovog stupanja na snagu.“

Sednica je zaključena u 11 časova i 28 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Veroljub Arsić